**Notă informativă**

**la proiectul hotărîrii Guvernului „Cu privire la aprobarea Regulamentului de selectare, cerinţele faţă de candidat şi componenţa nominală a Comisiei de selectare a directorului general al Agenţiei Naţionale pentru Cercetare şi Dezvoltare”**

**Condițiile ce au impus elaborarea proiectului și finalitățile urmărite**

Unul dintre obiectivele prioritare asumate de către Guvern, reliefate în Programul de activitate al acestuia pe anii 2016-2018, rezidă în implementarea reformei administrației publice.

Pentru realizarea acestui obiectiv, prin Hotărîrea Guvernului nr. 911 din 25 iulie 2016 a fost aprobată Strategia privind reforma administrației publice pentru anii 2016-2020, iar prin Hotărîrea Guvernului nr. 1351 din 15 decembrie 2016, a fost aprobat Planul de acțiuni pe anii 2016-2018 pentru implementarea acestei Strategii.

În data de 21 septembrie curent Parlamentul Republicii Moldova a adoptat Legea 190/2017 pentru modificarea și completarea unor acte legislative prin care a fost modificat Codul cu privire la știință și inovare al Republicii Moldova 259/2004. În conformitate cu textul legii menționate, urmează a fi creată în subordinea Guvernului, Agenția Națională pentru Cercetare și Dezvoltare.

Întru realizarea prevederilor Legii menționate, precum şi raționalizarea structurii administrației publice centrale, bazată pe prioritățile de dezvoltare social-economică și angajamentele asumate în demersul de integrare europeană, a fost aprobată Hotărîrea Guvernului nr.196 din 28.02.2018 cu privire la organizarea și funcționarea Agenției Naționale pentru Cercetare și Dezvoltare.

**Principalele prevederi ale proiectului și evidențierea elementelor noi**

Conform prevederilor pct.8 al Hotărîrii Guvernului nr.196 din 28.02.2018 cu privire la organizarea și funcționarea Agenției Naționale pentru Cercetare și Dezvoltare:

*„ Cancelaria de Stat, în termen de o lună de la data intrării în vigoare a prezentei hotărîri,*

*1) va prezenta Guvernului Regulamentul de selectare, cerinţele faţă de candidat şi componenţa nominală a comisiei de selectare a directorului general al Agenţiei Naţionale pentru Cercetare şi Dezvoltare. Din comisie va face parte cîte un reprezentant al Ministerului Educaţiei, Culturii şi Cercetării, al Ministerului Economiei şi Infrastructurii, al Academiei de Ştiinţe a Moldovei, reprezentantul delegat al Consiliului Rectorilor din Republica Moldova, reprezentantul delegat al Consiliului directorilor instituţiilor publice de cercetare, un reprezentant al societăţii civile propus de Consiliul Naţional pentru Participare şi reprezentanţi ai Cancelariei de Stat;*

*2) va selecta prin concurs directorul general al Agenţiei Naţionale pentru Cercetare şi Dezvoltare.”*

Remarcăm că, normele citate se întemeiază pe stipulările art.68 alin. 2) al Codului cu privire la ştiinţă şi inovare al Republicii Moldova nr.259/2004, potrivit cărora „*Guvernul constituie Agenţia Naţională pentru Cercetare şi Dezvoltare şi stabileşte modul de organizare şi funcţionare a acesteia. În realizarea propriei misiuni, Agenţia Naţională pentru Cercetare şi Dezvoltare dispune de autonomie administrativă, financiară şi decizională în conformitate cu prevederile cadrului normativ. Agenţia este condusă de un director general selectat pe bază de concurs şi confirmat în funcţie de Guvern pe un termen de 4 ani. Directorul general este asistat de directori generali adjuncţi, numiţi de Guvern la propunerea directorului general, potrivit cadrului normativ.*

În virtutea normelor citate, prin intermediul prezentului proiect de act normativ se aprobă Regulamentul de selectare și cerinţele faţă de candidatul la funcția de director general al Agenţiei Naţionale pentru Cercetare şi Dezvoltare, precum și Componenţa nominală a Comisiei de selectare a directorului general al Agenţiei Naţionale pentru Cercetare şi Dezvoltare.

**Descrierea gradului de compatibilitate a prevederilor proiectului cu legislația Uniunii Europene**

Prezentul proiect de act normativ nu contravine legislației Uniunii Europene.

**Fundamentarea economico-financiară**

Proiectul nu presupune implicații financiare asupra bugetului de stat.

**Avizarea şi consultarea publică a proiectului**

În baza celor expuse și în conformitate cu prevederile Legii nr. 317/2003 privind actele normative ale Guvernului şi ale altor autorităţi ale administraţiei publice centrale şi locale, proiectul de hotărâre a Guvernului „Cu privire la aprobarea Regulamentului de selectare, cerinţele faţă de candidat şi componenţa nominală a Comisiei de selectare a directorului general al Agenţiei Naţionale pentru Cercetare şi Dezvoltare” urmează a fi supus procedurile avizării și consultării publice.

**Iurie CIOCAN,**

**Director**

**Centrul de implementare a Reformelor**